સંત બાબુરામનું લગ્ન લગભગ વીસ વર્ષની ઉંમરે થયું હતું, એક બાજુ પિતાશ્રીની તબિયત વધુ ને વધુ કથળતી જતી હતી. બીજી બાજુ ગુલાબબાને ઘરકામમાં મદદ કરે તેવું બીજું કોઈ હતું નહિ. વળી દિવસે દિવસે ભાવિક ભક્તોની સંખ્યા વધતી જતી હતી. ભકતોની સેવા ચાકરી કરવી, ભક્તોને સમયે ચા-પાણી આપવા, સમયે જમાડવું વગેરે કામ એકલે હાથે ગુલાબબા પહોંચી વળતાં નહિ, તેથી પુત્ર ને પરણાવવા તરફે માતાપિતાનું લક્ષ ગયું. તેમના પિતાશ્રીની ભક્ત તરીકે ચારેબાજુ ખ્યાતિ ફેલાયેલી હતી. વળી ખાધે પીધે ઘર સુખી હતું. તેથી સગાઈ માટે પડાપડી થતી. પિતાશ્રીને ભણેલી કે ધનવાન પુત્રવધૂની જરૂર ન હતી. પરંતુ સંસ્કાર સંપન્ન અને ભાવિક ભક્તોના ભાવમાં ભળી જાય તેવી પુત્રવધૂની જરૂર હતી. તેથી પાદરા તાલુકાના સાદરા ગામના વતની મગનભાઈ કે જે ભગત તરીકે ઓળખાતા હતા તેમની સંસ્કાર સંપન્ન, સુશીલ, શાંત, સરળ, નમ્ર, વિવેકી અને સેવાભાવી સુપુત્રી રેવાબા સાથે સંવત ૨૦૦૮ ના ફાગણ માસમાં લગ્ન કરવામાં આવ્યું.